
El Ple del Parlament, en la sessió tinguda el 13 de març de 2025, d’acord amb l’article 161 del Reglament, ha debatut la Moció subsegüent a la interpel·lació al ­Govern sobre l’acord de lliure comerç entre la Unió Europea i Mercosur (tram. 302-00066/15), presentada per la diputada Montserrat Bergés i Saura, del Grup Parlamentari d’Esquerra Republicana de Catalunya, i les esmenes presentades pel Grup Parlamentari de la Candidatura d’Unitat Popular - Defensem la Terra (reg. 27992), pel Grup Parlamentari de VOX en Cataluña (reg. 28045), pel Grup Parlamentari de Junts (reg. 28050) i pel Grup Parlamentari Socialistes i Units per Avançar (reg. 28054).
Finalment, d’acord amb el que estableix l’article 161 del Reglament, ha aprovat la següent
Moció
1. El Parlament de Catalunya manifesta: 
a) Que rebutja explícitament l’acord de lliure comerç entre la Unió Europea i Mercosur en els termes en què està definit, per les greus conseqüències i els greuges que representarà per a les petites i mitjanes explotacions agràries i ramaderes catalanes i europees en termes de viabilitat i competitivitat econòmica de llur activitat i perquè posa en risc tant llur funció essencial en el proveïment d’aliments com llur funció social i mediambiental en la gestió i custòdia del territori.
b) Que el model de petites i mitjanes explotacions arrelades al territori és un model que cal preservar, amb la priorització de polítiques públiques que contribueixin a dignificar-lo socialment i a fer-lo sostenible ambientalment i rendible econòmicament.
2. El Parlament de Catalunya insta el Govern a: 
a) Oposar-se d’una manera inequívoca als termes actuals de l’acord entre la Unió Europea i Mercosur i a defensar fermament, d’una banda, els interessos de la pagesia catalana davant la competència deslleial, i, de l’altra, la garantia efectiva dels estàndards mediambientals, fitosanitaris i laborals, amb l’objectiu d’evitar riscos per a la salut de les persones i desigualtats socials entre territoris i comunitats humanes.
b) Prioritzar les polítiques públiques que promoguin efectivament la sobirania alimentària, entesa com el dret dels pobles a determinar les polítiques alimentàries que els afecten, decidint i essent sobirans amb relació a la producció, la distribució i el consum d’aliments, a tenir dret i accés a la terra i a poder alimentar-se de forma sana i saludable, decidint també sobre les condicions socioeconòmiques i ambientals que determinen aquestes relacions entre totes les baules de la cadena alimentària.
c) Demanar al Govern de l’Estat espanyol que promogui una minoria de bloqueig al Consell Europeu amb relació a l’actual acord entre la Unió Europea i Mercosur.
d) Demanar al Govern de l’Estat espanyol que promogui un model de relacions comercials i polítiques entre la Unió Europea i la resta del món que garanteixi els drets socials, les llibertats civils, la protecció del medi ambient i la salut de les persones i que penalitzi el dúmping fiscal, evitant que els costos i beneficis siguin molt desiguals en funció de la part del món on es localitzi l’activitat.
Palau del Parlament, 13 de març de 2025
La secretària tercera, Rosa Maria Ibarra Ollé; el president, Josep Rull i Andreu

